mutual fund society
สังคมกองทุนรวม ประจำวันศุกร์ที่ 12 ต.ค. 2555
12 ต.ค. 2555

สังคมกองทุนรวม ประจำวันศุกร์ที่ 12 ต.ค. 2555 
...ดัชนีหุ้นไทยปรับเคลื่อนไหววูบวาบ โดยเฉพาะในช่วง 2 วันที่ผ่านมา แถมมีการขายหุ้นรายการใหญ่ๆ กันหลายครั้ง ทำให้ดัชนียังต้องใช้เวลาขยับย่ำฐานบริเวณ 1,300 ให้แน่นๆ หวังว่าจะเป็นอย่างนั้นนะ 
...ความผันผวนดำรงอยู่คู่ดัชนีหุ้นต่อไป แต่ในส่วนของภาพกองทุนรวมในไตรมาส 3 ค่อนข้างดีมากๆ มอร์นิ่งสตาร์ บอกว่าผลตอบแทนเฉลี่ยของกองทุนทุกประเภทเป็นบวกหมด 
...โดดเด่นที่สุดคือกองทุนหุ้น กองทุนหุ้นขนาดกลางและเล็ก ทำผลตอบแทนได้ดีกว่าที่เฉลี่ย 13.02% (ทั้งปีสร้างผลตอบแทนเฉลี่ยกว่า 32.69%) ขณะที่กองทุนหุ้นขนาดใหญ่ ทำได้เฉลี่ย 9.88% (ทั้งปีเฉลี่ย 27.69%) 
...ส่วน กลุ่มสินค้าโภคภัณฑ์ ทั้งกองทุนที่ลงทุนในทองคำและกองทุนน้ำมันหลังจากที่นิ่งมาตลอดช่วงครึ่งแรกของปี ก็กลับมาทำผลตอบแทนได้ดีอีกครั้งในไตรมาส 3 นี้ โดยกองทุนที่ลงทุนในทองคำทำผลตอบแทนได้เฉลี่ย 10.63% ขณะที่กองทุนน้ำมันได้เฉลี่ย 5.61% แต่เฉลี่ยทั้งปียังคงติดลบอยู่ที่ 10.47 
...ส่วน Trigger Fund ก็ปิดกองทำตามทาร์เก็ตกันได้เป็นส่วนมาก ที่ออกกองใหม่ก็มีอย่าง บลจ.ทิสโก้ ออกกองทุนเปิด ทิสโก้ เอเชีย แปซิฟิก เอ็กซ์ เจแปน ทริกเกอร์ 9% กองที่ 7 คาดหมายผลตอบแทน 9% ภายใน 9 เดือน โดยจะลงทุนในกองทุน Lyxor ETF MSCI AC AsiaPacific ex Japan ซึ่งเป็นกองทุนรวมอีทีเอฟที่จดทะเบียนซื้อขายในตลาดหลักทรัพย์สิงคโปร์ มีนโยบายลงทุนในตราสารทุน เพื่อให้ได้รับผลตอบแทนใกล้เคียงกับผลตอบแทนของดัชนี MSCI AC AsiaPacific ex Japan ขาย IPO ถึง 19 ต.ค. 
...บลจ.เอ็มเอฟซี ก็ออกกองทุนเปิดเอ็มเอฟซี สปอท 55 ตั้งเป้าหมายผลตอบแทนร้อยละ 10 ภายใน 10 เดือน เน้นลงทุนในหุ้นปัจจัยพื้นฐานดีในตลาดหลักทรัพย์ไทย โดยมีการบริหารกองทุนแบบ Active ซึ่งผู้จัดการกองทุนสามารถปรับพอร์ตการลงทุนตามสภาวการณ์ตลาดได้ทันท่วงทีทั้งตราสารทุนและตราสารหนี้ และสามารถลงทุนในตราสารอนุพันธ์ โดยลงทุนในสัญญาซื้อขายล่วงหน้าใน SET50 Index Futures ขาย IPO ถึงวันที่ 19 ต.ค.นี้ 
...ด้าน บลจ.กรุงศรี เปิดตัวกองทุนเปิดกรุงศรีอีเมอร์จิ้งมาร์เก็ตส์อิควิตี้ มีนโยบายลงทุนในกองทุนหลัก Vontobel–Emerging Markets Equity Fund, Class I USD โดยกองทุนจะเน้นลงทุนในหุ้นซึ่งออกโดยบริษัทในประเทศตลาดเกิดใหม่ เช่น บราซิล เม็กซิโก แอฟริกาใต้ จีน อินเดีย มาเลเซีย เกาหลีใต้ ไต้หวัน หรือฮ่องกง กองทุนนี้ไม่มีนโยบายป้องกันความเสี่ยงค่าเงินเหรียญสหรัฐ ซึ่งเป็นสกุลเงินของกองทุนหลัก ขาย IPO ถึงวันที่ 17 ต.ค. 
...งานสัปดาห์หนังสือ เริ่มแล้วในสัปดาห์หน้า 1828 ต.ค. ไปค้นหาหนังสือดีๆ เพื่อการลงทุนได้ที่บูธตลาดหลักทรัพย์ Main Foyer ศูนย์การประชุมแห่งชาติสิริกิติ์...